CELEX: 32021R1319
Language: ro
Date: 2021-08-09 00:00:00
Title: Regulamentul de punere în aplicare (UE) 2021/1319 al Comisiei din 9 august 2021 de autorizare a modificărilor specificațiilor alimentului nou ulei din semințe de coriandru obținut din Coriandrum sativum și de modificare a Regulamentului de punere în aplicare (UE) 2017/2470 (Text cu relevanță pentru SEE)

10.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 286/12
               
            
         REGULAMENTUL DE PUNERE ÎN APLICARE (UE) 2021/1319 AL COMISIEI
         din 9 august 2021
         de autorizare a modificărilor specificațiilor alimentului nou ulei din semințe de coriandru obținut din Coriandrum sativum și de modificare a Regulamentului de punere în aplicare (UE) 2017/2470
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:
         
                     (1)
                  
                  
                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.
                  
               
                     (2)
                  
                  
                     În temeiul articolului 8 din Regulamentul (UE) 2015/2283 a fost adoptat Regulamentul de punere în aplicare (UE) 2017/2470 al Comisiei (2) prin care a fost stabilită lista Uniunii conținând alimentele noi autorizate.
                  
               
                     (3)
                  
                  
                     Decizia de punere în aplicare 2014/155/UE a Comisiei (3) a autorizat, în conformitate cu Regulamentul (CE) nr. 258/97 al Parlamentului European și al Consiliului (4), introducerea pe piața Uniunii a uleiului din semințe de coriandru obținut din Coriandrum sativum ca ingredient alimentar nou destinat utilizării în suplimentele alimentare.
                  
               
                     (4)
                  
                  
                     În octombrie 2017, societatea Ovalie Innovation („solicitantul”) a informat Comisia cu privire la intenția sa de a introduce pe piață ulei brut din semințe de coriandru, obținut din Coriandrum sativum, ca ingredient alimentar nou în conformitate cu articolul 5 din Regulamentul (CE) nr. 258/97. În consecință, solicitantul a transmis un raport al autorității competente din Irlanda, în temeiul articolului 3 alineatul (4) din Regulamentul (CE) nr. 258/97, în care, pe baza dovezilor științifice prezentate de solicitant, s-a concluzionat că uleiul din semințe de coriandru obținut din Coriandrum sativum este substanțial echivalent cu uleiul din semințe de coriandru autorizat prin Decizia de punere în aplicare 2014/155/UE.
                  
               
                     (5)
                  
                  
                     Regulamentul de punere în aplicare (UE) 2019/456 al Comisiei (5) și Regulamentul de punere în aplicare (UE) 2019/2165 al Comisiei (6) au autorizat modificări ale specificațiilor alimentului nou ulei din semințe de coriandru obținut din Coriandrum sativum pentru a reduce cea mai mică valoare de saponificare de la 186 mg KOH/g la 179 mg KOH/g și nivelul minim de acid oleic de la 8,0 % la 7,0 %.
                  
               
                     (6)
                  
                  
                     La 12 ianuarie 2021, solicitantul a transmis Comisiei o cerere în conformitate cu articolul 10 alineatul (1) din Regulamentul (UE) 2015/2283 vizând modificarea specificațiilor alimentului nou „ulei din semințe de coriandru obținut din Coriandrum sativum”. Solicitantul a solicitat creșterea nivelului maxim al indicelui de aciditate al uleiului din semințe de coriandru de la 2,5 mg KOH/g de ulei, astfel cum este indicat în lista Uniunii cu alimente noi, la ≤ 3,5 mg KOH/g de ulei și modificarea descrierii culorii de la „ușor galben” la „gălbui spre maro”.
                  
               
                     (7)
                  
                  
                     Solicitantul a justificat cererea prin indicarea faptului că modificarea este necesară pentru a reflecta variația naturală a caracteristicilor vizuale ale uleiului din semințe de coriandru și a nivelurilor de acizi grași liberi din el care sunt măsurate prin titrarea cu hidroxid de potasiu (KOH) a uleiului din semințele plantei Coriandrum sativum.
                  
               
                     (8)
                  
                  
                     Comisia consideră că nu este necesară o evaluare de către Autoritatea Europeană pentru Siguranța Alimentară („autoritatea”) a siguranței modificării propuse a specificațiilor în conformitate cu articolul 10 alineatul (3) din Regulamentul (UE) 2015/2283. Creșterea indicelui de aciditate al uleiului din semințe de coriandru de la 2,5 mg la ≤ 3,5 mg KOH/g de ulei este comparabilă cu indicele de aciditate ale altor uleiuri comestibile comune, care au un istoric îndelungat de consum sigur, și se situează sub limita superioară de 4,0 mg KOH/g pentru grăsimi și uleiuri comestibile stabilită de Programul de standarde ale alimentelor Codex Alimentarius elaborat în comun de Organizația Națiunilor Unite pentru Alimentație și Agricultură și de Organizația Mondială a Sănătății „Codex Alimentarius al FAO/OMS”) (7). Pe această bază și pentru coerența cu standardul Codex Alimentarius FAO/OMS, Comisia consideră că este necesar ca și limita pentru indicele de aciditate al uleiului de semințe de coriandru să fie stabilită la 4,0 mg KOH/g. Modificările propuse în parametrii specificației care reflectă aspectul fizic al uleiului sunt, de asemenea, comparabile cu variațiile naturale observate practic la toate uleiurile comestibile și nu afectează siguranța sau valoarea sa nutritivă.
                  
               
                     (9)
                  
                  
                     Modificările propuse în ceea ce privește indicele de aciditate și aspectul fizic al uleiului din semințe de coriandru obținut din Coriandrum sativum nu modifică concluziile evaluării siguranței efectuate de autoritate (8) care a susținut autorizarea sa inițială. Prin urmare, este adecvat să se modifice specificațiile alimentului nou ulei din semințe de coriandru obținut din Coriandrum sativum la nivelul propus de acid și în ceea ce privește aspectul fizic al uleiului.
                  
               
                     (10)
                  
                  
                     Informațiile furnizate în cerere oferă suficiente argumente pentru a stabili conformitatea modificărilor propuse ale specificațiilor alimentului nou ulei din semințe de coriandru obținut din Coriandrum sativum cu articolul 12 din Regulamentul (UE) 2015/2283.
                  
               
                     (11)
                  
                  
                     Prin urmare, este necesar ca anexa la Regulamentul de punere în aplicare (UE) 2017/2470 să fie modificată în consecință.
                  
               
                     (12)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Lista Uniunii cu alimente noi autorizate, astfel cum este prevăzută la articolul 6 din Regulamentul (UE) 2015/2283 și inclusă în anexa la Regulamentul de punere în aplicare (UE) 2017/2470, referitoare la alimentul nou ulei din semințe de coriandru obținut din Coriandrum sativum, se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 327, 11.12.2015, p. 1.
         
            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).
         
            (3)  Decizia de punere în aplicare 2014/155/UE a Comisiei din 19 martie 2014 de autorizare a introducerii pe piață a uleiului din semințe de coriandru ca ingredient alimentar nou conform Regulamentului (CE) nr. 258/97 al Parlamentului European și al Consiliului (JO L 85, 21.3.2014, p. 13).
         
            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).
         
            (5)  Regulamentul de punere în aplicare (UE) 2019/456 al Comisiei din 20 martie 2019 de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (JO L 79, 21.3.2019, p. 13
            ).
         
         
            (6)  Regulamentul de punere în aplicare (UE) 2019/2165 al Comisiei din 17 decembrie 2019 de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (JO L 328, 18.12.2019, p. 81
            ).
         
         
            (7)  CODEX STAN 19-1981, Rev. 2 – 1999.
         
            (8)  EFSA Journal 2013;11(10):3422.
      
      
         
            ANEXĂ
            În tabelul 2 (Specificații) din anexa la Regulamentul de punere în aplicare (UE) 2017/2470, rubrica „Ulei din semințe de coriandru din Coriandrum sativum” se înlocuiește cu următorul text:
            
               
                           „Alimente noi autorizate
                        
                        
                           Specificații
                        
                     
                           Ulei din semințe de coriandru obținut din Coriandrum sativum
                           
                        
                        
                           Descriere/definiție:
                           Uleiul din semințe de coriandru este un ulei care conține gliceride ale acizilor grași și este produs din semințele plantei de coriandru denumită Coriandrum sativum L.
                           Culoare gălbuie spre maro, gust absent
                           Nr. CAS: 8008-52-4
                           Compoziția acizilor grași:
                           Acid palmitic (C16:0): 2-5 %
                           Acid stearic (C18:0): < 1,5 %
                           Acid petroselinic [cis-C18:1(n-12)]: 60-75 %
                           Acid oleic [cis-C18:1(n-9)]: 7-15 %
                           Acid linoleic (C18:2): 12-19 %
                           Acid α-linolenic (C18:3): < 1,0 %
                           Acizi grași trans: ≤ 1,0 %
                           Puritate:
                           Indice de refracție (20 °C): 1,466-1,474
                           Indice de aciditate: ≤ 4 mg KOH/g
                           Indice de peroxid (IP): ≤ 5,0 mEq/kg
                           Indice de iod: 88-110 unități
                           Indice de saponificare: 179-200 mg KOH/g
                           Materie nesaponificabilă: ≤ 15 g/kg”